Resolució 172/2017, de 26 de maig
Expedients de contractació de béns.
La informació objecte de reclamació ja havia estat estimada i posada a disposició de la persona reclamant amb anterioritat a la formalització de la reclamació, per la qual cosa aquesta no es pot admetre per manca d'objecte.
La persona reclamant tampoc no informa que ja disposa de la informació amb posterioritat a la data en què consta signat l'acusament de rebuda, permetent que el procediment continuï malgrat haver satisfet ja el seu dret.
L'accés a la informació pública és gratuït per a la persona que la sol·licita, però té un cost indubtable en la mesura en què comporta l'ús de mitjans de les administracions, en primera instància, i d'aquest òrgan de garantia, en revisió, que són limitats, per la qual cosa és exigible que la persona que demana l'accés en faci un seguiment diligent i eviti que per la seva descurança es malbaratin recursos públics.
Números d'expedients de les reclamacions: 156/2017 i 169/2017 (acumulades).
L'article 57 de la Llei 39/2015, d'1 d'octubre, del Procediment Administratiu Comú de las Administracions Públiques preveu que l'òrgan que tramita un procediment pugui acumular-lo a d'altres amb els quals tingui una identitat substancial o una connexió íntima.
Aquesta identitat substancial es produeix clarament en el cas de les Reclamacions objecte de Resolució, ja que hi ha una identitat de parts i el mateix motiu de finalització dels procediments.
D'acord amb això, en aplicació dels principis d'economia i simplicitat que han de presidir l'activitat administrativa, i vist que de l'acumulació no se'n deriva perjudici per a les parts ni per a l'interès general, resulta oportú i ajustat a Dret l'acumulació de les Reclamacions identificades als antecedents 2 i 3 d'aquesta Resolució.
Segons es desprèn dels antecedents, l'Ajuntament ha estimat i ha lliurat la informació sol·licitada a la Junta de personal i comitè d'empresa amb data 14 de març, dipositant-la a la gaveta que tenen assignada a la sala de recursos humans.
La informació objecte de reclamació, doncs, ja havia estat estimada i posada a disposició de la persona reclamant amb anterioritat a la formalització de la reclamació, per la qual cosa les reclamacions són inadmissibles en estar mancades d'objecte.
La part reclamant no ha justificat els motius pels quals ha iniciat un procediment de reclamació amb posterioritat a l'estimació i posada a disposició de la informació, i tampoc per què a partir del moment en que amb tota seguretat ja disposa de la informació, d'acord amb l'acusament de rebuda del 3 de maig, no n'informa a aquesta Comissió i permet que el procediment continuï malgrat que ja havia quedat satisfet ja el seu dret.
L'accés a la informació pública és gratuït per a la persona que la sol·licita, però té un cost indubtable en la mesura en què comporta l'ús de mitjans de les administracions, en primera instància, i d'aquest òrgan de garantia, en revisió, que són limitats, per la qual cosa és exigible que la persona que demana l'accés a informació en faci un seguiment diligent i eviti que per la seva descurança es malbaratin recursos públics.
Sobre la base dels antecedents i fonaments jurídics exposats, el Ple de la GAIP, en la sessió de 26 de maig de 2017, resol per unanimitat: